Wieħed mill-aktar postijiet għeżież li għandha fil-parroċċa bla dubju ta' xejn huwa ċ-ċimiterju għaliex fih hemm il-fdalijiet tal-għeżież tagħna mejtin u fih illum jew għada rridu mmorru aħna wkoll. Kien ilu jinħass il-bżonn li dan iċ-ċimiterju jkun irranġat għaliex iż-żmien kien qiegħed iħalli l-effett tiegħu. L-art kienet qegħda tisfronda f' għadd ta' partijiet, il-ħadid u l-kanċell kellhom bżonn attenzjoni immedjata u l-kappella li nbniet fl-1991, ukoll kellha l-ħsara. Minkejja x-xewqa li ċ-ċimiterju jkun irranġat, il-parroċċa kellha spejjeż kbar dawn l-aħħarr snin. Minn kemm ilu li beda r-restawr tal-knisja parrokkjali, aktar minn 15-il sena ilu, l-ispejjeż ma qatgħu qatt. Bejn ir-restawr inġenerali tal-knisja kollha, il-proġett tal-uffiċċju parrokkjali, il-proġett tad-dar tal-arċipriet, il-proġett tad-damask tal-knisja u issa r-restawr tal-istatwa u n-niċċa ta' San Ġorġ is-somma titla' għal bosta mijiet ta' eluf ta' euro. Kien qiegħed jinħass ukoll li ċ-ċimiterju parrokkjali kien sar żgħir wisq għall-popolazzjoni tal-parroċċa li kibret b' mod konsiderevoli dawn l-aħħar deċenji. Spiss kien ikun hemm min jixtieq jixtri qabar iżda din kienet saret ħaġa impossibli. Għalhekk l-Arċipriet, il-kanonku Dun Anton Cassar ħa d-deċiżjoni kuraġġuża li jibda l-proġett taċ-ċimiterju minkejja l-ispejje l-oħra kollha. Kien deċiż li jiġu skavati numru ta' oqbra ġodda fil-post fejn kien hemm il-ħamrija u li jsir ix-xogħol neċessaru biex dan il-post għażiż, jerġa' jkollu d-dinjità li tixraqlu. Beda x-xogħol fuq l-oqbra l-ġodda. Sar l-iskavar, ingħatat sodda tal-konkos u nbew għadd ta' oqbra ġodda. Inbniet ukoll kannierja kbira sewwasew quddiem il-kappella. Saret sistema ta' katusi għall-ilma tax-xita u l-passaġġi ta' bejn l-oqbra ingħataw il-konkos. Iċ-ċint ta' barra ġie rrestawrat u l-ħadid ta' fuq iċ-ċint u l-kanċell inqala' biex seta' jkunu trattat kontra s-sadid u miżbugħ mill-ġdid. Il-kappella kellha wkoll bżonn min jieħu ħsiebha. Xi partijiet mis-saqaf kienu bdew jaqgħu u bdiet tidher ix-xibka. Għalhekk twaqqa' dak kollu li kellu jaqa' u nżebagħ il-ħadid. Sar sapport tal-ħadid taħt is-saqaf u tħejja suffit beix jagħtti x-xogħol li sar. B' dan ix-xogħol kollu llum nistgħu ngħidu li reġa' għandna ċimiterju diċenti fejn nistgħu nidfnu lill-għeżież tagħna bl-akbar dinjità. Dan l-artiklu deher fil-fuljett Bejnietna, festa San Ġorġ Martri Qormi 2015
Xogħol fiċ-ċimiterju